PAVOL HUDÁK, pavol.hudakkorzar.sk
Stačilo málo a v prvý deň tohto týždňa mohlo dôjsť k nenapraviteľnej tragédii. Pri obchodnom stredisku v Ľubici osobné auto Škoda Favorit zachytilo a zranilo tri ženy, obyvateľky mesta. Pod ich bolesť a prežitú hrôzu sa podpísal spánok vodiča za volantom. Jedna zo žien leží s ťažkými zraneniami v popradskej nemocnici.
ĽUBICA. Bolo iba pol druhej popoludní, keď sa od Vrbova do Ľubice blížil Favorit, ktorý riadil 58-ročný Ján C. z Vlkovej. Na ostrovčeku pri obchodnom stredisku v Ľubici stáli dve ženy pri bicykli. Okolo rodinného domu na Vrbovskej ulici v tej chvíli prechádzala obyvateľka mesta Mária K. Na nasledujúce sekundy nebude nikto zo zúčastnených rád spomínať.
Žena bola zakliesnená pod autom
Favorit zrazu vybočil z cesty a doslova zvalcoval dve ženy, ktoré stáli na ostrovčeku. Auto s vodičom však pokračovalo v tragickej jazde. O zlomok sekundy neskôr sa pod kolesami Favorita ocitla tretia žena. Tá, ktorá prechádzala okolo rodinného domu. Vozidlo potom takmer celé preletelo do záhrady domu. Nárazu stroja neodolal ani silný plot. "Ozval sa strašný náraz," hovorí ešte stále vystrašená majiteľka domu a zničeného plota Anna Komárová. "Počula som krik zranenej ženy a bežala som k miestu nešťastia. Myslela som, že žena je v aute, no ona bola čiastočne zakliesnená pod ním. Ihneď som volala záchranku."
Zranenia na tri mesiace
Na miesto nehody ihneď vyrazili lekári Emergency medical servis. "Ošetrili sme jednu ťažko a dve stredne ťažko poranené pacientky," povedala zasahujúca lekárka Zuzana Priputníková. Na ich transport do kežmarskej a popradskej nemocnice boli privolané ďalšie dve vozidlá EMS z Popradu a rýchlej lekárskej pomoci popradskej nemocnice. Ženy vo veku 36, 54 a 68 rokov utrpeli pri nešťastnej kolízii prevažne tržné rany a zlomeniny končatín. Najťažšie zranenou je žena, ktorú auto zrazilo tesne pri plote. Má otras mozgu, zlomeninu ľavej stehennej kosti a ďalšie zranenia. Liečiť z nich sa bude tri mesiace. Materiálne škody prestavujú takmer 100-tisíc korún.
Vodič za volantom zaspal
K nehode došlo za bieleho dňa, takže jej príčina je trochu kuriózna. "Vodič za volantom zaspal, no celú udalosť naďalej vyšetrujeme," povedal pre Korzár riaditeľ okresného dopravného inšpektorátu v Poprade Rastislav Polakovič.
Policajti požitie alkoholu u Jána C. nezistili. "Nie je to zlý človek, robí v pekárni, určite bol unavený," povedala o vodičovi Favorita žena, ktorej zničil plot. "Veď tu plakal ako malé dieťa."
Majiteľka domu má strach
Mária Komárová uviedla, že pondelňajšia nehoda nebola prvá na tomto mieste. Raz jej do záhrady odletelo rezervné koleso z nákladného auta. Nedávno tu s osobným autom havaroval mladík z Ľubice. Mal šťastie a prežil. Mária Komárová si myslí, že v danom úseku by pomohlo zníženie rýchlosti aspoň na 40 km za hodinu. Momentálne tam môžu vodiči jazdiť šesťdesiatkou. "Mám strach, veď v záhrade sa nám hrajú deti," povedala Mária Komárová. Križovatkou pri jej dome prejdú v sezóne stovky áut, smerujúce na termálne kúpalisko vo Vrbove.